
[image: ]বিশ্ববিদ্যালয়ে যেকোনো অনুষ্ঠানে উপস্থাপনার দায়িত্বটা ঘুরে ফিরে তার কাঁধেই পড়ত। আনন্দ নিয়ে সেটা তিনি লুফেও নিতেন। কখনো হঠাত্ করে জানানো হলেও তিনি প্রস্তুত। অবশ্য এর পেছনে ভালো লাগাটাও কাজ করত। এত কথা যাকে নিয়ে, তিনি ব্র্যাক ইউনিভার্সিটি থেকে স্নাতক শেষ করা শিক্ষার্থী জিনাত ফাতেমা
 পরিচিতরা বলে, তিনি নাকি খুব ভালোভাবে উপস্থাপনা করতে পারেন। অনেকে অবশ্য এমনো বলে, তার কথা বলার ধরন অন্য দশজন থেকে আলাদা। যার ফলে অল্প কথায় মুগ্ধ করতে পারেন যে কাউকে।
ডিগ্রি হাতে পেয়েও বিশ্ববিদ্যালয়ের সঙ্গে সম্পর্কটা শেষ হয়নি তার। কেননা কথা বলায় পটু মেয়েটি এখন কাজ করছেন ব্র্যাক ইউনিভার্সিটির ক্যারিয়ার সার্ভিসের সঙ্গে, যেখানে প্রতিনিয়ত ক্যারিয়ার-সংক্রান্ত বিভিন্ন বিষয় নিয়ে কথা বলতে হয় তার বিশ্ববিদ্যালয়ের ছোট ভাইবোনদের সঙ্গে। ২০১৩ সালে বিবিএ নিয়ে পড়াশোনার শেষ পর্যায়ে ইন্টার্নশিপ করেন ব্র্যাক বিশ্ববিদ্যালয়ের অধীন ক্যারিয়ার সার্ভিসেস অফিসে, যা এখন পরিচিত অফিস অব অ্যালামনাই রিলেশনশিপ অ্যান্ড ক্যারিয়ার সার্ভিস। মূলত ইন্টার্নশিপের মধ্য দিয়েই এখানে কাজ করার সুযোগ হয় তার। ইন্টার্নশিপের পরই এখানে কাজ করার প্রস্তাব দেয়া হয় তাকে। সেই প্রস্তাবটা তিনি লুফে নেন। কেননা তার সমবয়সী কিংবা কয়েক বছরের ছোট ছেলেমেয়েদের সঙ্গে ক্যারিয়ার নিয়ে নানা কথা বলতে তার ভালোই লাগত। তখন তিনি অ্যাসিস্ট্যান্ট ক্যারিয়ার সার্ভিসেস অফিসার হিসেবে কাজ শুরু করেন। ক্যারিয়ার সার্ভিসের কাজ সম্পর্কে জানা যায় জিনাতের মুখ থেকেই। তিনি বলেন, আমরা যারা পড়াশোনা করছি বা শেষ করছি, তারা জানিই না, কীভাবে একটা সিভি তৈরি করতে হয় কিংবা করলেও হয়তো সেটা প্রাতিষ্ঠানিক নিয়মমাফিক হয় না। শুধু তা-ই নয়, অফিসে কাজ করার সময় আচরণ কেমন হবে কিংবা জব ইন্টারভিউর কীভাবে মুখোমুখি হতে হয়; কিছুই জানা নেই। যার ফলে যথেষ্ট মেধা ও ভালো ফলাফল থাকা সত্ত্বেও যেকোনো ভালো চাকরি থেকে বঞ্চিত হতে হয়। ক্যারিয়ার সার্ভিসের কাজ মূলত এটাই, যাতে শিক্ষার্থীরা পড়াশোনা শেষে কর্মক্ষেত্রে নিজেকে ভালোভাবে উপস্থাপন করতে পারেন। এছাড়া এখানে তারা বেশকিছু প্রতিষ্ঠানের সঙ্গে মক ইন্টারভিউর ব্যবস্থা করেন। এখানে বিশ্ববিদ্যালয়ের শেষ সেমিস্টারের শিক্ষার্থীরা অংশগ্রহণ করেন, যারা ইন্টার্নশিপ করেছেন। বিভিন্ন প্রতিষ্ঠান থেকে আসা কর্মকর্তারা ইন্টারভিউর মাধ্যমে তাদের প্রতিষ্ঠানের জন্য উপযুক্ত কাউকে খুঁজে নেন এ মক ইন্টারভিউর মধ্যমে। আর শিক্ষার্থীদের ইন্টারভিউর জন্য প্রস্তুত করার কাজটিই করেন জিনাত। কেননা তিনি ফাইনাল সেমিস্টারের শিক্ষার্থীদের জন্য পিএইচডিপি কোর্সের অ্যাডভাইজার হিসেবে কাজ করছেন। শুধু তাই নয়, এ কোর্সের তিনি প্রশিক্ষক হিসেবেও কাজ করছেন। যদিও তার এ সুযোগ হয় নিজেই যখন ইন্টার্নশিপ করছিলেন তখন। ক্যারিয়ার সার্ভিসে কাজ করার মধ্যে বেশ আনন্দ
খুঁজে পান তিনি। অবশ্য কিছুদিন পর দেশের বাইরে এমবিএ করতে যাবেন। তবে এমবিএ শেষ করে আবার এখানেই কাজ করার ইচ্ছা  রয়েছে তার।

